
NAVODILO ZA PRIDOBITEV LICENCE ZA ORGANIZIRANJE IN PRODAJO TURISTIČNIH PAKETOV

Po Zakonu s spodbujanju razvoja turizma, Uradni list RS št. 13/2018 in Pravilniku o podelitvi  licence za opravljanje dejavnosti organiziranja in dejavnosti prodaje turističnih paketov, Uradni list RS št. 39/2018 je treba za pridobitev licence predložiti naslednje dokumente:

1.	OBRAZEC VLOGA ZA PRIDOBITEV LICENCE ZA OPRAVLJANJE TURISTIČNE DEJAVNOSTI

Izpolnjeni obrazec Vloga za pridobitev licence za opravljanje turistične dejavnosti je treba žigosati in podpisati. Če podjetje pri poslovanju ne uporablja žiga, se obkroži izjava, da podjetje ne uporablja žiga. Vpiše se predlagatelja, poslovni sedež družbe in sedež turistične poslovalnice ter obkroži opravljanje dejavnosti organiziranja ali prodaje ali oboje.
Organizatorji potovanj pridobijo obe licenci, tako za organiziranje kot tudi za  prodajo turističnih paketov, predpisano je zavarovanje – jamstvo zaradi likvidnostnih težav organizatorja potovanja in podjetja, ki omogoča povezane potovalne aranžmaje, poslujejo lahko v turistični poslovalnici ali izključno preko spletne strani ali na oba načina.
Podjetja agenti lahko pridobijo licenco le za prodajo oziroma posredovanje turističnih paketov,  za agente je predpisan poslovni prostor, ki je dostopen strankam.
Za prodajo v poslovalnici in za prodajo preko spletnih strani je treba pridobiti licenco za prodajo.

2.	ZA REGISTRACIJO DEJAVNOSTI

Izpis iz poslovnega registra Slovenije v katerega je vpisan direktor ali zakoniti zastopnik. Iz izpisa mora biti razvidna registracija dejavnosti po SKD. Za organiziranje turističnih aranžmajev je obvezna registracija dejavnosti 79.120 – dejavnost organizatorjev potovanj, za prodajo 79.110 – Dejavnost potovalnih agencij, priporočamo tudi registracijo 79.900 – Rezervacije in druge s potovanji povezane dejavnosti.


3.	 ZA POSLOVNI PROSTOR

Dokazila, ki jih je treba predložiti:
· Obrazec Izjava o poslovnem prostoru in obratovalnem času 
· Dokazilo o razpolaganju s poslovnim prostorom (kupoprodajna ali najemna pogodba, zemljiškoknjižni izpisek, sodna odločba oziroma sklep ipd.). H kupoprodajni, najemni ali podjemni pogodbi je treba priložiti tudi uporabno dovoljenje z upravne enote ali občine, iz katerega  je razvidno, da se v prostoru lahko opravlja poslovna dejavnost ali pa zemljiškoknjižni izpisek iz katerega je razvidno, da gre za poslovni prostor in ne stanovanjski objekt. 

Organizatorji potovanj pridobijo obe licenci, tako za organiziranje kot tudi za prodajo turističnih aranžmajev in lahko prodajajo potovanja v turistični poslovalnici in preko spletne strani, lahko pa tudi izključno preko spletne strani, za kar ne potrebujejo poslovnega prostora, ki je dostopen strankam. Organizator potovanja, ki prodaja potovalne pakete izključno preko spletne strani izpolni obrazec Izjava o prodaji potovalnih paketov izključno preko spletne strani. 

Podjetja, ki pridobijo licenco le za prodajo oziroma posredovanje potovalnih paketov od organizatorjev potovanj (drugih agencij) morajo imeti poslovni prostor, ki je dostopen strankam.


4. ZAVAROVANJA 

Dokazila, ki jih je treba predložiti:
· Garantno pismo ali pogodbo o jamstvu zaradi likvidnostnih težav organizatorja potovanja in podjetja, ki omogoča povezane potovalne aranžmaje. Zavarovanje je predpisano z Zakonom o varstvu potrošnikov (Uradni list RS št. 130/2022). Zakon omogoča zagotavljanje jamstva v obliki: zavarovanja pri zavarovalnici, namenskega bančnega depozita, bančne garancije ali vključitve v jamstveno shemo. Zakon je objavljen na spletni strani TGZS v rubriki zakonodaja ( https://www.tgzs.si/zakonodaja/ ). Priporočamo, da zavarovanje uredite od 01.01. do 31.12. za tekoče leto.
· Najnižja višina zahtevanega jamstva mora zagotavljati kritje v višini najmanj 10 odstotkov letnega prometa organizatorja potovanj. Izjema je le vključitev v jamstveno shemo, ki kot najnižjo višino zahtevanega jamstva navaja dva odstotka skupnega letnega prometa vseh organizatorjev potovanj, vključenih v jamstveno shemo. 
· Organizator potovanja, ki v preteklem poslovnem letu ni imel letnega prometa, zagotovi najnižjo višino zahtevanega jamstva, ki zagotavlja kritje v višini najmanj 10 odstotkov načrtovanega prometa.


5. DOKAZILO O PLAČILU

Dokazila, ki jih je treba predložiti:
· Na primer kopija plačilnega naloga. Po objavljenem ceniku je treba plačati vodenje upravnega postopka, odločbo o podelitvi licence in certifikata v višini 206,00 € in letno vodenje registra in arhiva izdanih licenc v višini 59,50 €.
· Pridobitev licence za organiziranje turističnih paketov je 206,00 € in letno vodenje registra in arhiva izdanih licenc 59,50 €, skupaj za plačilo 265,50 €.
· Pridobitev licence za prodajo turističnih paketov je 206,00 € in letno vodenje registra in arhiva izdanih licenc 59,50 €, skupaj za plačilo 265,50 €.
· Pridobitev obeh licenc, za organiziranje in za prodajo turističnih paketov je 412,00 € in letno vodenje registra in arhiva izdanih licenc 59,50 €, skupaj za plačilo 471,50 €.
· Znesek se nakaže na račun Turistično gostinske zbornice Slovenije, Dimičeva 13, 1504 Ljubljana, pri banki OTP d.d.: SI56 0400 0027 7657 009.


Vlogo z vsemi prilogami se pošlje na Turistično gostinsko zbornico pri GZS, Dimičeva 13, 1000 Ljubljana, s pripisom Licence za turistične agencije

